
Előterjesztés
a Közgyűlés részére

Tisztelt Közgyűlés!
Budapest Főváros 2013. évi összevont költségvetéséről szóló 21/2013.(III.20.) Főv. Kgy. rendeletében (a továbbiakban: költségvetési rendelet) a fővárosi sportfeladatok ellátása érdekében a „918202 Budapesti Sport Keret” céltartalékon 238.776 eFt keretösszeg került jóváhagyásra.
A Ferencvárosi Torna Club (a továbbiakban: FTC) támogatási kérelemmel (1. számú melléklet) fordult Budapest Főváros Önkormányzatához az utánpótlás nevelési tevékenységük támogatása, szakosztályainak működtetése és a sportszakmai tevékenységükkel összefüggésben felmerülő kiadások támogatása érdekében. 
Az FTC 113 éve szolgálja hazánk sportéletét, a klubnak 1 millió körüli szimpatizánsa van Magyarországon, de külföldön is az egyik legismertebb hazai sportklub. A klub 16 szakosztálya számos rangos sporteredményt tudhat magáénak, többek között 29 olimpiai bajnoki cím, 33 világbajnoki és 66 Európa-bajnoki cím büszke tulajdonosa, valamint ezernél is több egyéni magyar bajnoki cím és 122 magyar csapatbajnoki aranyérem került fel az FTC dicsőségtáblájára. 
Az FTC különös hangsúlyt fektet az utánpótlás nevelési tevékenységre, számos hátrányos helyzetű gyermeknek nyújtanak sportolási lehetőséget. Jelenleg mintegy 1100 gyermek és fiatalkorú sportolójuk közül szeretnék kinevelni a jövő bajnokait, ebben 170 edző és kiemelkedő sportszakember segíti a klub munkáját.
A támogatás ellenértékeként az FTC jégkorong csapata, valamint az atlétikai és birkózó szakosztálya a Ferencváros mellé felveszi a „Budapest” nevet, illetve női kézilabdacsapata az FTC-Rail-Cargo Hungária név is kiegészül a Budapest névvel. A név felvételét és használatát a főpolgármester külön eljárás keretében engedélyezi. 
A költségvetési rendelet 19. § (2) bekezdése alapján a céltartalék felhasználásáról a főpolgármester dönt, azonban a támogatás odaítéléséhez kapcsolódó folyamatok gyorsítása érdekében szükséges eseti jelleggel a Főváros Közgyűlésnek elvonni a főpolgármesternek a Budapest Főváros Önkormányzata 2013. évi összevont költségvetéséről szóló 21/2013. (III. 20.) önkormányzati rendeletének 19. § (2) bekezdésének e) pontjában meghatározott hatáskörét a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet 56.§ (4) bekezdésében foglaltak alapján.
A költségvetési rendelet 8. számú mellékletében a „918202 Budapesti Sport Keret” céltartalék előirányzatának teljes összege – zárolás miatt - előzetes főpolgármesteri döntéshez kötött, melyből már 60.000 ezer Ft engedélyezésre került.
Az FTC - mint kiemelt fővárosi sportegyesület – támogatása érdekében a céltartalék terhére további 100.000 eFt összeg felhasználásának főpolgármesteri engedélyeztetése jelenleg folyamatban van. 
Javasoljuk a T. Közgyűlés számára - az FTC labdarúgó szakosztályának kivételével - az egyesület utánpótlás nevelési tevékenységét támogatni. A támogatás biztosítása érdekében javasoljuk a „918202 Budapesti Sport Keret” céltartalék előirányzatról az új „841302 Sportcélú támogatás” cím előirányzatára a szükséges előirányzat módosítások elvégzését és a 2. számú melléklet szerinti Támogatási Megállapodás megkötését.
A költségvetési rendelet 24. § (7) bekezdése alapján alapítványok és civil szervezetek részére a megítélt támogatások a szükséges előirányzat átcsoportosítást követően a Közgyűlés engedélye alapján utalhatóak.
Az előterjesztéshez kapcsolódó költségvetési rendelet módosításra jelen Közgyűlésen, külön napirend keretében kerül sor.
Kérem a T. Közgyűlést a határozati javaslatokat elfogadni szíveskedjen.



Határozati javaslat
A Fővárosi Közgyűlés úgy dönt, hogy:

a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet 56.§ (4) bekezdésében foglaltak alapján eseti jelleggel magához vonja a főpolgármesternek a Budapest Főváros Önkormányzata 2013. évi összevont költségvetéséről szóló 21/2013. (III. 20.) önkormányzati rendeletének 19. § (2) bekezdésének e) pontjában meghatározott hatáskörét.

támogatja a Ferencvárosi Torna Club utánpótlás nevelési tevékenységét (kivéve a labdarugó szakosztály  utánpótlás nevelési tevékenységét).  Az utánpótlás nevelési tevékenységre, valamint az utánpótlás nevelési tevékenységgel összefüggésben felmerülő működési kiadásokra 2013-ban 100.000 ezer Ft egyszeri, vissza nem térítendő támogatást nyújt. A szükséges fedezet biztosítása érdekében 100.000 eFt-tal csökkenti a „918202 Budapesti Sport Keret” cím kiadási, azon belül a működési célú tartalék előirányzatát és ezzel egyidejűleg ugyanezen összeget tervbe vesz az új „841302 Sportcélú támogatás” cím működési célú pénzeszköz átadás államháztartáson kívüli előirányzatán.

jóváhagyja, megköti a 2. számú mellékletben szereplő Támogatási Megállapodást és felkéri a főpolgármestert annak aláírására.
határidő:	a költségvetési rendeletmódosítás hatálybalépését követő 25 munkanapon belül
felelős: 	Tarlós István főpolgármester

a „841302 Sportcélú támogatás” cím előirányzata terhére Budapest Főváros Önkormányzata 2013. évi összevont költségvetéséről szóló 21/2013.(III.20.) Főv. Kgy. rendelet 24. § (7) bekezdése alapján engedélyezi a Ferencvárosi Torna Club 100.000 eFt összegű egyszeri támogatásának átutalását.
határidő:	a főpolgármester előzetes engedélyezése és a szerződéskötést követő 14 napon belül
felelős: 	Tarlós István főpolgármester


Határozathozatal módja:
A határozathozatalhoz az 1-2. pontok esetében minősített, a 3-4. pontok esetében egyszerű szavazattöbbség szükséges.


Budapest, 2013. június „   ”
	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző





mellékletek:
Az FTC támogatást kérő levele

